A mindig kéznél lévő, nagyteljesítményű, ingyenes képlopó
Képernyőkép-készítő programokkal, szolgáltatásokkal Dunát lehetne rekeszteni, nem csoda, hogy nehéz választani közülük. A döntést megkönnyítő érv lehet, ha a képlopó mindig kéznél, illetve szem előtt van.
Sokszor lehet szükség arra, hogy lementsük a képernyőn látott képet vagy annak valamelyik részletét. Ebben tucatnyi program segíti a felhasználót, azonban ezeket mindig elő kell bányászni, ha éppen „lopni” támad kedvünk. Nem úgy a Screen Capture nevű Chrome-bővítmény esetében, amely – a természetéből fakadóan – mindig kéznél lesz (legalábbis ha megnyitott böngésző mellett dolgozunk).

A letöltése után az ikonja feltelepszik a felső eszközsávra, s ha a továbbiakban lementenénk egy képernyőképet, egyszerűen kattintsunk rá. Ekkor többféle választási lehetőség is megjelenik: lementhetjük a teljes oldalt, annak látható tartalmát, vagy akár az oldal egy kisebb részletét, illetve mi is kijelölhetünk rajta egy részt. Ez utóbbi esetben pontosan fogjuk látni, hogy mekkora (hányszor hányas) lesz a kép.

A képmentés eredménye egy új ablakban nyílik meg, és itt tovább módosíthatjuk: figyelemfelkeltő nyilakkal láthatjuk el, szöveget írhatunk rá, és akár aláhúzással mutathatjuk a fontosabb részeket. A Save gombra kattintva elmenthetjük a képet, míg a Share-rel a közösségi média néhány képviselőjén oszthatjuk meg.
hogyan készíthetek képernyőfotót képernyőkép készítése képlopó